Дзяржаўная ўстанова адукацыі

“Яслі-сад № 15 г.Жлобіна”

**“Уваход у новую хату”**

Сцэнарый сямейна-абрадавага свята

па адукацыйнай вобласці:

 Мастацтва. Музычная дзейнасць

з выхаванцамі старэйшай групы

|  |  |
| --- | --- |
|  |  Аўтар-складальнік:  Г.В.Новікава  музычны кіраўнік II кваліфікацыйная катэгорыя |

Жлобін, 2016

**Мэта:** даць звесткі аб народных традыцыях (святах, абрадах, выхоўваць павагу да іх; абудзіць у дзяцей пачуцце праналежнасці да беларускага народа.

**Задачы:**

* пашыраць уяўленні дзяцей аб сямейна-абрадавам свяце “Уваход у новую хату”, дапамагчы ўсвядоміць яго прымеркаваннасць;
* папаўняць і актывізаваць беларускі слоўнік дзіцяці, фарміраваць правільнае гукавымаўленне;
* выхоўваць павагу і цікавасць да нацыянальных традыцый і роднай мовы праз фальклорную дзейнасць;

**Папярэдняя работа**

Збор матэрыялу, разгляд яго, гутарка з дзецьмі, развучванне прымавак, прыказак, гульняў і музычнага матэрыялу. Чытанне беларускіх казак. Экскурсія ў этнаграфічны музей.

**Афармленне:** музычная зала аформлена ў выглядзе вясковай хаты.

**Абсталяванне:** печ, гліняны і саламяны посуд, чыгункі, качулкі, абраз, ручнікі, абрусы, посцілкі.

**Музычны фальклорны матэрыял:**

1. Аўдыязапісы апрацовак фальклорных твораў: беларуская народная песня “Ночка цемная”, танцавальная мелодыя “Таўкачыкі”.

2. Беларуская народная песня “Чаму ж мне не пець?”

3. Беларуская народная песня “Прывітальная”.

4. Беларуская народная песня “Развітальная”.

5. Беларуская народная гульня “Лянок”.

6. Беларуская народная гульня “А мы проса сеялі”

**Дзеючыя асобы:** Агата, Халімон, Васіліна, Кум, Марыя – выхавацелі; дзеці –дзеці старэйшых груп.

*Гучыць фанаграма “На скотным двары”. Уваходзіць гаспадыня Агата з разносам і ужо зачыненным пірагом.*

**Агата:** Добрае цеста атрымалася. Здатны пірог будзе. Зараз у печ пастаўлю, пакуль госці збяруцца – пірог спячецца. (Ставіць у печ, бярэ талерачку, кладзе ежу, звяртаецца да дамавога).

**Агата:**Гаспадар – бацюхна, прыходзь да мяне ў госці хлеб-соль есці і маю кароўку песціць (падыходзіць да абраза). Дапамажы, Божа, нашай хаце і кожнаму, хто жыве ў ей. У імя Айца, і Сына, і Святога Духа Амінь (да выхаду). Халімон, колькі цябе можна зваць?

**Халімон:** (выходзіць з-за шырмы) Тут я, чаго ты крычыш?

**Агата:** Дык як не крычаць? Ты запамятаваў, які дзень сення, ці што?

**Халімон:** Дзень як дзень, улазіны.

**Агата:** Паглядзіце на яго, людзі добрыя, свята ў хаце, а яму дзень як дзень! Мабыць, кожны тыдзень па новай будуешь?! Дзеці дзе?

**Халімон:**Васіль з Гануляй курам зерне сыплюць. Пятрусь з Дашуняй гусям сечку даюць, карове я ужо даў і свіней дагледзеў.

**Агата:**Дзякуй Богу! (крычыць на шырму) Дзеці, хутчэй упрауляйцеся і ў святочнае пераапранайцеся (выходзяць дзеці. Агата кожнага аглядае, паправляе кашулі, стужкі).

**Агата:**Да стала ўсе гатова, дзеці прыбранныя, трэба дзверы адчыняць,

песняй усіх суседзяў зваць. (беларуская народная песня “Ой чалом-чалом; мае госцейкі” танец “З рушнікамі”.

(выходзяць: Васіліна, Марыя, Кум разам спяваем песню, дзеці з рушнікамі патанцавалі – выйшлі, астатнія падышлі да “сваіх матуль”, зайшлі за шырму, узялі дары і выйшлі разам да Агаты і Халімона).

**Васіліна:** Добры дзень таму, хто ў гэтым даму,

Гаспадынечцы і гаспадару.

**Марыя:** Ці не з вашай хаты зараз песня гучала,

Усіх суседзяй да сябе на ўладзіны запрашала?

**Агата:**  Добры дзень усім вам, госці!

Дзякуй, што да нас завіталі,

Усей сям’ёй мы вас чакалі.

**Халімон:** Рады бачыць вас у хаце,

 Пірагамі частаваці.

Сення ў нашай хаце будуць музыкі граці,

Дзеткі спяваці і ў гульні гуляці,

А старыя бабы (паказвае рукой на Агату) сядзець

Ды на тое дзіва глядзець.

**Агата:** Каб ты тое з’еў, што сказаў, даражэнькі мой, стой моўчкі ды слухай, што добрыя людзі ў новую хату жадаюць.(Жартуе).

**Васіліна:** Даруем вам, кумачкі, хлеб-соль у хату,

Каб жылі вы заужды багата

З дзеткамі – галубяткамі,

**Кум:** З дальнімі прыяцелямі

Ды з бліжейшымі суседзямі

 У карысці, у радасці, у добрым здароўечку (дараць-стаяць)

**Марыя** Даруем вам, суседзі, у хату палатно,

 Каб нячыстай сіле вочы засціла яно,

Каб жылі ладна у хаце

З дзеткамі наймілейшымі,

Суседзямі найбліжейшымі.

Былі здаровы, як крынічна вада,

Былі вяселы, як хароша вясна,

Былі багаты, як сыра зямля

(аддае палатно, стаіць).

**1 дзіця:** Даруем вам рушнік вышываны,

 Каб ім твар выціралі і ніякага гора не зналі.

**2 дзіця:** Яшче даруем падушкі, каб спаць было мякка,

 А сны ў новай хаце былі салодкія.

**3 дзіця:** Трымайце ахапак сена, каб скаціна не хварэла.

**4 дзіця:** (дарыць жыта)

 Хай пашле божа вам многа збожжа,

 Хай хлеб родзіць і пры дарозе,

 Каб снапам месца не было на возе.

**5 дзіця** Даруем вам семя ільна,

 Каб заўжды была апранута сям’я,

 Каб лен пралі і ткалі

 І суседзяў успаміналі.

*(Агата складвае дары ў бабін кут)*

**Агата:**Дзякуй, мае, дараженькія, за падарункі. Хутка ўжо вясна настане, трэба будзе лен засейваць, паклічу вас на дапамогу. А ці ведаеце вы, што з ільну робяць? Становіцеся вакол мяне, зараз успомнім.

***Беларуская народная гульня “Лянок”***

**Агата:**Загулялася я з вамі, качаняткі мае. Праходзьце, госці, сядайце за стол. Разам з намі пачастуйцеся чым Бог паслаў (усе сядаюць за стол).

**Кум:**(да Халімона) Ладная хата атрымалася, кум, светлая. Дзе, кажаш, сасну браў?

**Халімон:** Ды каля мурашніка.

**Васіліна:**Ну зразумела, каб у хаце багацце, як на мурашніку мурашы, разрасталася.

**Кум:** А ці на добрым месцы хату збудавалі?

**Агата:**Не хвалюйся, кум, на добрым. Дзе свіння лычом два разы капнула, там і залажылі. Дзе свіння лажыцца – там скаціне вадзіцца.

**Марыя:** А лаўкі старыя перанеслі? Толькі са старымі лаўкамі старое шчасце ў хаце жыве!

**Агата:** Перанеслі, суседачка. Добра, што ты своечасова падказала.

**Васіліна:** Бачу, кумачка, што “павука” ужо падвесілі.

**Агата:** А то як жа! “Павук” не адпачывае, за нячыстай сілай з усіх баков назірае, яе паганую ў свае павуцце збірае, наш хатні спакой абараняе.

 **Марыя:** А на печ новую старца пераначаваць пускалі?

**Агата:** І старац на печы пагрэўся і кошка паляжала. Добра будзе печ гарэць, паспрабуйце, якія стравы ў ей згатаваліся.

**Халімон:** Агата, табе шчэ не надакучыла хваліцца?

Колькі можна проста так за сталом сядзець?

У нашай хаце сення песням, музыцы гучаць,

Мы з усімі вамі рады ўлазіны святкаваць.

Беларуская народная песня “Чаму ж мне не пець?”

(спяваюць за сталом).

**Агата:** У гэтай хаце, сябры мае, ведайце,

Могуць гасцей частаваць.

Нам трэба часцей сустракацца

Каб не толькі за сталом сядзець,

А каб танцаваць і пець.

**Марыя:** А ці есць у вашай хаце таўкачы, Халімон?

**Халімон:** Зразумела!

**Марыя:** А-ну, хлопцы, выходзьце, у куце не сядзіце!

Дзяўчынкі, таксама ідзіце у скокі.

Зараз будзе весела у нас!

**Беларускі народны танец “Таўкачыкі”**

**Халімон:** Дзівіся, Агата, дзеткі як добра танцуюць.

**Агата:** Згодна, Халімон, а ты, толькі языком малоць!

**Халімон:** Не пачынай, Агата, не кожны ведае столькі праказак, як я.

**Агата:** А-ну, сынкі і дочкі, любыя галубочкі, раскажыце гэтаму дзеду па якой-небудзь прымаўцы.

**1 дзіця:** Гары, гара гарка, прыедзе кухарка.

Кухарка-на карове, кухар – на кабыле,

Дзеці – на цялятках, слугі – на шчанятках.

**2 дзіця:** Ідзі, ідзі, дожджыку, звару табе боршчыку,

Пастаўлю пад елкаю, накрыю талеркаю.

Сама пакаштую, цябе пачастую.

**3 дзіця:** Ходзіць певень па капусце,

Носіць сок у белай хусце.

Усім дзеткам прадаваў,

А Ганульцы дарма даў.

**4 дзіця:** Чыкі-чыкі, сарока, прыляцела здалеку.

Села ў пана на таку, меле крупы на муку.

А пан кажа: “Засяку! У мяне шабля пры баку”

“Хоць і шабля пры баку, ад цябе я ўцяку!”

**Кум:** Ну што скажаш, Халімон?

**Халімон:** А што казаць? Растуць дзеткі, як у садзе кветкі, поўніцца хата, імі і багата.

**Марыя:**Як хутка час ляціць, суседка! Памятаешь,як малыя самі былі? Паставілі рукі ў бокі – ногі самі лецяць у скокі!

**Агата:** Памятаю, чаму ж не! Але ж я больш здольная была” У проса” гуляць.

**1 дзіця:** Цетка Агата, можна з намі згуляеш?

**Агата:** Не, мае галубочкі, самі гуляйце,

 З хаты смутак адганяйце.

**2 дзіця:** Эх, сасоніца – сасна, дні суровыя,

 Бервяно да бервена-хата новая,

 Выходзьце да мяне гуляць

 Падлогу новую таптаць.

**Беларуская народная гульня “А мы проса сеялі”**

**Халімон:** А чаму ж музыкі не граюць?

 Нам настрой не падымаюць?

**3 дзіця:** Зараз разам мы пайграем для гасцей.

 Ну-ка, хлопцы ды дзяўчаты,

 Пакажыце на што здатны!

**Шумавы аркестр. Беларуская народня песня “Ночка цемная”**

**Марыя:** Добра ў вас, суседзі, гуляцца, але ўжо час дамоў збірацца.

Хай у новай хаце будзе заўжды весела,

Сытна, мірна, песенна.

**Васіліна:**  Няхай парог гэтай хаты

Ліха-гора мінае,

І ў балоце топкім згінае.

**Кум:**  Жывіце, кумачкі ў дастатку,

Няхай у хляве прыбывае статак,

Няхай куры нясуцца,

А ў свіней ад тлучшу бакі трасуцца.

**Агата:**  Дзякуй і вам, суседзі дараженькія,

Што хаты нашай не мінаеце

І толькі плену жадаеце.

**Халімон:**  Заходзьце, людзі добрыя, у вольны час,

Заужды рады бачыць вас.

**Агата:** Калі што не так, прабачайце,

Словамі паганымі не ўспамінайце.

(Халімон цягне носам паветра, паварачвае галаву да печы).

**Халімон:** Агата, з печы пірагамі пахне, ці мне здаецца?

**Агата:** Не здаецца, Халімон. Хто будзе смакаваць, а хто водар частаваць. Ведаешь хто?

(дастае з печы пірог, раздае гасцям)

**Агата:** Вось вам на дарожку пірага трошкі.

**Марыя:** Дабранач, суседачка, не хвалюйся, дзеткі нашы сябруюць, і праміж намі сваркі нікалі не будзе.

**Васіліна:** Дабранач, кума!

**Халімон:** Да пабачэння!

**Беларуская народная песня “Развітальная”**

**Агата:** Халімон, ідзі калітку зачыні, ды на хлеве клямку паглядзі. . (Халімон ідзе за шырму).

**Агата:** (да дзяцей) Ідзіце, мае родненькія, пераапранайцеся ды ў ложкі ўкладвайцеся.Трэба ўсім адпачываць, заўтра раніцай уставаць. *(Дзеці выйшлі, падыходзіць да абраза).*Дзякуй табе, Божа, за ўсе тое, што ты даеш нам у гэтай хаце, благаславі, Божа, тых хто нам дапаможа.

**Выкарыставаная літаратура:**

1. Беларускія гулькі у дзіцячым садзе/З.І.Ермакова, В.М.Шабека.- Мінск: Нар асвета, 2001.

2. Дакрануцца сэрцам/А.В. Макаранка, Я. Саучанка. – Мінск: Зорны верасень, 2006.

3. Далучэнне дзяцей да Беларускай Нацыянальнай Культуры/уклад.: Н.У. Зайцава, С.М. Галенка, Т.П. Воранава, О.А Галіенка, Т.С. Зінкевіч, Г.І. Сельвіч. – Мн.: Нар. асвета, 2006.

4. Купалінка: народныя святы і абразы/А.А. Цыральчук. – Мозырь: Содействие, 2010.

5. Музычная скарбонка/ В.М. Анцыпіровіч. – Мінск: Нар.асвета, 2010.

6. Народнае дойлідства. Звычаі і абразы/ В. С. Цітоў. – Мозырь: Содействие, 2006.

7. Праз літаратурную спадчыну – да авалодання “Роднай мовай”/ А.І. Красіла.- Мн.:Зорны верасень, 2003.

8. Прымхі і забабоны беларусаў- палешукоў/ А.К. Сержпутоўскі. – Мозырь: Содействіе, 2008.